ผู้เชี่ยวชาญสหรัฐฯ สนับสนุนการบำบัดอาการ 'เเพ้ถั่วลิสง' แบบใหม่ 
คณะผู้เชี่ยวชาญของรัฐบาลสหรัฐฯ สนับสนุนการบำบัดอาการเเพ้ถั่วลิสงแบบใหม่ที่ยังอยู่ในขั้นทดลอง
คณะกรรมการที่ปรึกษาของสำนักงานอาหารเเละยาเเห่งสหรัฐฯ ได้ลงคะเเนนเสียงอย่างล้นหลามสนับสนุนการบำบัดนี้ ซึ่งคิดค้นโดยบริษัท Aimmune Therapeutics การออกเสียงสนับสนุนอย่างท่วมท้นนี้ทำให้สำนักงานอาหารเเละยาสหรัฐฯ จะต้องตัดสินใจครั้งสุดท้ายและขั้นเด็ดขาดภายในเดือนมกราคมปีหน้าว่าจะรับรองการบำบัดนี้หรือไม่ คณะกรรมการชี้ว่า การบำบัดนี้สำคัญมากเพราะจะกลายเป็นทางเลือกสำหรับพ่อเเม่เเละเด็กที่แพ้ถั่วลิสง อย่างไรก็ตาม หลายคนบอกว่ายังมีความกังวลหลายอย่าง เพราะยาเเคปซูลนี้ต้องรับประทานอย่างต่อเนื่องเพื่อคงประสิทธิภาพของยา คาดว่ามีเด็กเเละวัยรุ่นในสหรัฐฯ ประมาณ 1 ล้าน 6 แสนคนที่อาจใช้ยานี้ โดยจะขายในชื่อ Palforzia ซึ่งใช้ได้สำหรับเด็ก 4 ขวบขึ้นไป จนถึงวัยรุ่นอายุ 17 ปี บรรดาผู้ปกครองที่เข้าร่วมในงานประชุมเมื่อเร็วๆ นี้ได้เรียกร้องให้มีการรับรองการบำบัดด้วยยาเเคปซูลผงถั่วลิสงนี้ โดยสาธยายถึงความเครียดจากการต้องเฝ้าระวังอาหารที่ลูกกิน กิจวัตรประจำวันต่างๆ ตลอดจนต้องหลีกเลี่ยงสถานที่สาธารณะเเละการบริการขนส่งสาธารณะเพราะกลัวมีถั่วลิสงตกค้างหรือปนเปื้อน ซึ่งจะทำให้เด็กเกิดอาการเเพ้ Cathy Heald แห่งเมือง Dallas มีลูกชายอายุ 12 ปี ชื่อ Charlie ที่เข้าร่วมในการทดลองยาบำบัดอาการเเพ้ถั่วลิสงครั้งนี้ เธอกล่าวว่า เธอกลัวตลอดเวลาเพราะอาการแพ้ถั่วลิสงมีความรุนแรงถึงขั้นเสียชีวิตได้ เธอบอกว่าอาการแพ้ถั่วลิสงของลูกชายดีขึ้นแล้วซึ่งช่วยให้ลูกเดินทางไปต่างประเทศเองได้เป็นครั้งเเรก หนึ่งปีผ่านไป ราว 66 % ของผู้เข้าร่วมในการทดลองกินยาแคปซูลป้องกันอาการเเพ้ถั่วลิสงสามารถทนทานต่อเพิ่มขึ้น โดยทนทานต่อถั่ว 3-4 เม็ดเมื่อเทียบกับเพียง 4% ของผู้ป่วยที่ได้รับการบำบัดด้วยยาหลอก ในตอนเริ่มต้นของการทดลอง ผู้เข้าร่วมการทดลองรักษาไม่สามารถทนทานต่อถั่วลิสงได้เลยเเม้จะมีปริมาณเพียงน้อยนิดก็ตาม แต่ผลดีของการรักษานี้ก็มีความเสี่ยงเช่นกัน ผู้ป่วยมากกว่า 9% ของทั้งหมดที่กินยาแคปซูลนี้บอกว่า เกิดอาการแพ้รุนเเรง ซึ่งเป็นตัวเลขที่มากกว่ากลุ่มผู้ป่วยยาหลอกถึงกว่า 2 เท่าตัว เเละ 11% ของผู้ป่วยได้ต้องออกจากการทดลองเพราะเกิดอาการข้างเคียงรุนแรงหลายอย่าง Dr. John Kelso แห่ง Scripps Clinic ใน San Diego ออกเสียงไม่เห็นด้วยกับการบำบัดนี้เพราะเชื่อว่ายังไม่มีประสิทธิภาพในการบำบัด บริษัทผู้ผลิตยาตั้งอยู่ในรัฐ California ได้กล่าวก่อนหน้านี้ว่า ทางบริษัทคาดว่าในช่วง 6 เดือนเเรก การบำบัดจะมีค่าใช้จ่ายที่ 5,000 - 10,000 ดอลล่าร์สหรัฐฯ เเละจะลดลงมาอยู่ที่ 300-400 ดอลล่าร์สหรัฐฯ ต่อเดือน ทางบริษัทปฏิเสธที่จะให้รายละเอียดเพิ่มเติมเกี่ยวกับราคา บริษัท Aimmune กำลังพัฒนาการบำบัดอาการเเพ้อาหารที่พบบ่อยอีกอย่างอื่นๆ รวมทั้งอาการเเพ้ไข่ แต่ทางบริษัทยังไม่นำยาบำบัดใดๆ ออกมาวางตลาดในตอนนี้